Nun merk bei diser alten fabel,
gedicht uns zu einer parabel,
das, wer in diser welt wil leben,
der muß sich ganz und gar ergeben,
das er der welt nit recht kan tan,
in allem was er fahet an,
wie er darzu sich immer stell,
er sei darzu auch, wer er well,
wie hoch von adel, gschlecht und stam,
wie wirdig von geburt und nam,
wie reich, wie weis und wolgelert,
wie gwaltig, groß und hochgeert,
wie nütz, wie lieblich und fürsichtig,
wie warhaft, stanthaft und aufrichtig,
wie tugenthaft, treu und gerecht,
wie bescheiden, wie from und schlecht,
wie züchtig, still, sitlich, demütig,
wie freundlich, leutselig und gütig,
wie milt, barmherzig und gutwillich,
wie künstlich, glückhaft und wie billich,
wie tapfer, glimpfig und kurzweilig,
wie meßig, geistlich und wie heilig;
und wer ganz engelisch sein wandel,
und wer so christlich all sein handel,
und het in got selber geadelt:
dennoch blib er nit ungetadelt
von diser unverschemten welt,
in allen stücken obgemelt;
die welt ir maul doch mit im bert
und als in arges im verkert,
sie lestert, schmecht, schendt und veracht,
rechtfertigt, spottet und verlacht
und urteilt, sam sei sie unsinnig,
töricht, tobet, wütig und winnig
und leßt nichts ungetadelt bleiben.
wer sein zeit muß darin vertreiben,
der muß sich nit anfechten lan,
das er der welt nit recht kan tan,
sonder ge immer für sich hin
den nechsten weg und bleib darin,
und tu iedem, wie er denn wolt,
als im von iem geschehen solt,
das sein gewißen in nit nag;
got geb, was die welt darzu sag,
ir schnöde art behelt sie doch,
wie sie vor war, beleibt sie noch,
so spitzig bleiben ire werk,
das spricht Hans Sachs von Nürenberk.